作者：陈著
词牌/韵律：沁园春

paragraphs: 天盖西倾，地轴东翻，两年以来。
那关中形势，已归勃勃，江南人马，都是回回。
咄咄书空，栖栖问路，岁晚山空风雪催。
如何得，与浑家踏遍，雪顶岩隈。
谁知有客敲推。
把世变心烦都说开。
道严霜不杀，不成葭苇，冱寒惯耐，方是松梅。
万事过前，一场梦里，分付茅柴三两杯。
犹痴望，有太平时节，游戏春台。